
[bookmark: TextBodyBegin]Az Európai Parlament,
–	tekintettel az Európai Unió működéséről szóló szerződésre (EUMSZ) és különösen annak 218. cikkére,
–	tekintettel a Horizont Európa kutatási és innovációs keretprogram létrehozásáról, valamint részvételi és terjesztési szabályainak megállapításáról, továbbá az 1290/2013/EU és az 1291/2013/EU rendelet hatályon kívül helyezéséről szóló, 2021. április 28-i (EU) 2021/695 európai parlamenti és tanácsi rendeletre[footnoteRef:1] (a Horizont Európa rendelet), valamint a Parlament által az említett rendeletre vonatkozó, 2019. április 17-i első olvasatbeli állásfoglalásában, a társulási megállapodásokkal kapcsolatban tett nyilatkozatára[footnoteRef:2]; [1:  	HL L 170., 2021.5.12., 1. o.]  [2:  	Az Európai Parlament 2019. április 17-i jogalkotási állásfoglalása az Európai horizont kutatási és innovációs keretprogram létrehozásáról, valamint részvételi és terjesztési szabályainak megállapításáról szóló európai parlamenti és tanácsi rendeletre irányuló javaslatról (HL C 158., 2021.4.30., 184. o.).] 

–	tekintettel az egyrészről az Európai Unió és tagállamai, másrészről Új-Zéland között létrejött, a kapcsolatokról és az együttműködésről szóló partnerségi megállapodásra[footnoteRef:3], [3:  	HL L 321., 2016.11.29., 3. o.] 

–	tekintettel az egyrészről az Európai Unió, másrészről Új-Zéland közötti, Új-Zéland uniós programokban való részvételéről szóló megállapodás tervezetére[footnoteRef:4], [4:  	HL L 182., 2023.7.19., 4. o.] 

–	tekintettel az egyrészről az Európai Unió, másrészről a Feröer szigetek kormánya közötti, a Feröer szigetek uniós programokban való részvételéről szóló megállapodás tervezetére[footnoteRef:5], [5:  	HL L 154., 2022.6.7., 4. o.] 

–	tekintettel a Kanadának az uniós programokban való részvételére vonatkozó általános elvekről, valamint Kanadának a Horizont Európa kutatási és innovációs keretprogramhoz (2021–2027) való társulásáról szóló megállapodásra irányuló tárgyalások Kanadával történő megkezdésére való felhatalmazásról szóló 2022. szeptember 9-i (EU) 2022/1526 tanácsi határozatra[footnoteRef:6], [6:  	HL L 237., 2022.9.14., 17. o.] 

–	tekintettel a Japánnak az uniós programokban való részvételére vonatkozó általános elvekről és Japánnak a Horizont Európa kutatási és innovációs keretprogramhoz (2021–2027) való társulásáról szóló megállapodásra irányuló, Japánnal folytatandó tárgyalások megkezdésére való felhatalmazásról szóló 2023. május 15-i (EU) 2023/1081 tanácsi határozatra[footnoteRef:7], [7:  	HL L 144., 2023.6.5., 58. o.] 

–	tekintettel a Koreai Köztársaságnak az uniós programokban való részvételére vonatkozó általános elvekről és a Koreai Köztársaságnak a Horizont Európa kutatási és innovációs keretprogramhoz (2021–2027) való társulásáról szóló megállapodásra irányuló, a Koreai Köztársasággal folytatandó tárgyalások megkezdésére való felhatalmazásról szóló 2023. május 15-i (EU) 2023/1093 tanácsi határozatra[footnoteRef:8], [8:  	HL L 146., 2023.6.6., 18. o.] 

–	tekintettel az Európai Parlament és az Európai Bizottság közötti kapcsolatokról szóló, 2010. november 20-i keretmegállapodásra[footnoteRef:9], [9:  	HL L 304., 2010.11.20., 47. o.] 

–	tekintettel a harmadik országok uniós programokban való részvételéről szóló társulási megállapodásokra vonatkozóan a Bizottsághoz intézett kérdésre (O-000004/2024 – B9–0009/2024),
–	tekintettel eljárási szabályzata 136. cikkének (5) bekezdésére és 132. cikkének (2) bekezdésére,
–	tekintettel a Külügyi Bizottság és az Ipari, Kutatási és Energiaügyi Bizottság állásfoglalási indítványára,
Általános megfontolások
1.	elismeri, hogy az EU-val közös demokratikus értékeket valló harmadik országokkal folytatott aktív és kölcsönösen előnyös együttműködés gazdagíthatja az uniós programok eredményeit;
2.	elismeri, hogy a Horizont Európa a világ legnagyobb, együttműködésen alapuló kutatási és innovációs programja a 2021–2027 közötti időszakban;
3.	támogatja a jó tudományos, technológiai és innovációs kapacitással rendelkező harmadik országok társulását a Horizont Európa programhoz, és elismeri, hogy ez az együttműködés hozzájárul az EU külső tevékenységének általános erejéhez és hatékonyságához; ösztönzi a Bizottságot, hogy törekedjen egyéb társulási megállapodások harmadik országokkal való megkötésére, mivel ez növeli az EU versenyképességét a globális színtéren; hangsúlyozza, hogy biztosítani kell, hogy minden vonatkozó társulási megállapodás tiszteletben tartsa a Horizont Európa éghajlat-politikai célkitűzéseit;
4.	hangsúlyozza, hogy a harmadik országok uniós programokhoz való társulása nem puszta technikai aktus, hanem a társult országok EU-val fenntartott kapcsolatait, a Horizont Európa tekintetében pedig a tudományos élet és a felsőoktatás szabadságának kérdését érintő politikai döntés;
5.	elismeri a Szerződésekben foglalt szabályokat, amelyeket a jogállamiság tiszteletben tartása mellett fenn kell tartani az intézményi egyensúly és a Parlamentre ruházott szerep megőrzése érdekében; véleménye szerint tiszteletben kell tartani a lojális együttműködés elvét, garantálva, hogy minden uniós intézmény támogassa egymást a Szerződésekből eredő feladatok végrehajtása során, többek között annak biztosítása érdekében, hogy nagyobb mértékben figyelembe vegyék az uniós polgárok közvetlen képviselőjének szerepét betöltő Parlament álláspontját;
6.	megkérdőjelezi a Bizottság megközelítését a harmadik országok uniós programokban való részvételét célzó nemzetközi megállapodások megkötése tekintetében, mivel az akadályozza a Parlamentet abban, hogy gyakorolja előjogait az Unió nemzetközi megállapodásainak megkötésére irányuló eljárásokban;
7.	sürgeti a Bizottságot és a Tanácsot, hogy a Szerződésekkel összhangban maradéktalanul vegyék figyelembe a Parlament szerepét minden olyan társulási megállapodás megkötésekor, amely ezt az új struktúrát követi;
8.	hangsúlyozza, hogy az egyes országok uniós programokban való részvételére vonatkozó nemzetközi megállapodások tekintetében hátráltatja az érdemi egyetértés megadására való képességét, hogy ezek a megállapodások nem biztosítanak olyan struktúrát, amely egyetértési eljárás keretében garantálja a parlamenti ellenőrzést egy adott uniós programhoz való csatlakozás tekintetében;
Az Új-Zéland és az Európai Unió közötti együttműködési és társulási megállapodások
9.	elismeri az EU és Új-Zéland közötti szoros történelmi és kulturális kötelékeket, valamint a közöttük fennálló kiváló kétoldalú kapcsolatokat, amelyek közös demokratikus értékeken és számos közös érdeken alapulnak; nagyra értékeli a kereskedelem, a külpolitika, a kutatás és az innováció terén, valamint a többoldalú fórumokon folytatott kiváló együttműködést;
10.	kiemeli Új-Zéland fontos szerepét az EU hasonló gondolkodású partnereinek egyikeként a dinamikus, stratégiai és gazdasági szempontból fontos indiai-csendes-óceáni térségben; szorgalmazza a szorosabb együttműködést a kölcsönös érdeklődésre számot tartó területeken, különösen a külügyek terén; e tekintetben hangsúlyozza az EU és Új-Zéland között zajló biztonsági együttműködést, különösen az EU közös biztonság- és védelempolitikájának keretébe tartozó műveletek és missziók tekintetében; emlékeztet arra, hogy Új-Zéland az EU-val azonos álláspontot foglalt el azzal, hogy elítélte Oroszország Ukrajna elleni jogellenes invázióját, és segítségnyújtás biztosítása, valamint Oroszország elleni szankciók bevezetése révén támogatást nyújt Ukrajnának;
11.	kiemeli továbbá az EU és Új-Zéland között a közelmúltban megkötött szabadkereskedelmi megállapodást, amelynek célja a kétoldalú kapcsolatok további erősítése, valamint a kereskedelem és a beruházások liberalizálása és előmozdítása azáltal, hogy jelentős kölcsönös előnyöket és gazdasági lehetőségeket teremt a vállalkozások és a fogyasztók számára, valamint határozott és kötelező erejű szociális és környezetvédelmi kötelezettségvállalásokat tartalmaz a Párizsi Megállapodással összefüggésben; hangsúlyozza, hogy az Új-Zélandon élő európai diaszpóra pozitív szerepet játszhat az Új-Zéland és az EU közötti kapcsolatok további elmélyítésében;
12.	elismeri, hogy az EU és Új-Zéland közötti kutatási együttműködés hosszú múltra tekint vissza; hangsúlyozza, hogy Új-Zéland 77 finanszírozott projekttel kiváló eredményeket mutathat fel a Horizont 2020 kezdeményezésben való részvétel terén, és hogy az új-zélandi kutatók részt vehettek az előző két kutatási és innovációs keretprogramban, a hetedik keretprogramban és a Horizont 2020-ban, ami jól mutatja Új-Zéland Horizont Európához való társulásának potenciális előnyeit;
13.	üdvözli azt a javaslatot, hogy Új-Zéland Horizont Európa programhoz való társulása révén erősítsék meg az EU és Új-Zéland közötti partnerséget, ami tovább erősíti majd a kutatási és innovációs együttműködést, és Új-Zélandot az EU legfontosabb regionális partnerévé teszi a tudomány és az innováció területén; rámutat ugyanakkor azon rendelkezések hiányára, amelyek lehetővé tennék Új-Zéland uniós programokhoz való jövőbeli társulásának megfelelő parlamenti ellenőrzését;
14.	rámutat arra, hogy az Új-Zéland uniós programokban való részvételéről szóló megállapodásban a Bizottság és a Tanács az említett megállapodás alapján létrehozott vegyes bizottságot felhatalmazza arra, hogy jegyzőkönyveket fogadjon el Új-Zéland bármely uniós programhoz való társulásáról, annak ellenére, hogy a Parlament kifogásolja ezen előjog megadását, amely alapvető szempontok tekintetében ruház de facto végrehajtási hatáskört a vegyes bizottságra; megjegyzi, hogy a vegyes bizottságra ruházott alapvető döntések az egyes programokhoz való társulásra, valamint az automatikus korrekciós mechanizmusra vonatkozó alapvető rendelkezésekre is kiterjednek;
15.	sajnálatosnak tartja, hogy a vegyes bizottság felhatalmazást kap arra, hogy jegyzőkönyvek révén módosítsa bármelyik érvényben lévő társulási jegyzőkönyvet, amely felülvizsgálatokkal, ellenőrzésekkel és pénzügyi szabálytalanságokkal kapcsolatos rendelkezéseket is tartalmazhat; úgy ítéli meg, hogy ezekre a módosításokra további parlamenti részvétel nélkül kerülne sor; úgy ítéli meg, hogy az egyetértés megadásával a Parlament ténylegesen korlátlan megbízatást adna a vegyes bizottságnak; rámutat arra, hogy a Bizottság vegyes bizottságon belüli tevékenységének nyomon követése a Tanács feladata, de a Tanács valójában gyakran elhanyagolja ezt a kötelezettséget, és nem megfelelően tesz jelentést a Parlamentnek, ami az ilyen nemzetközi megállapodások felügyeletének és ellenőrzésének teljes hiányához vezet;
16.	hangsúlyozza a Horizont Európához kapcsolódó társulási megállapodásokra vonatkozó álláspontját, a Horizont Európáról szóló rendeletet kísérő nyilatkozat szerint, és hangsúlyozza, hogy az ilyen megállapodások révén létrehozott szervek nem kerülhetik meg a Parlament érdemi egyetértésének szükségességét; úgy véli, hogy a harmadik országok Horizont Európa programban való részvételének alapvető szempontjait nem indokolt egy ilyen szervre ruházni;
17.	nem ért egyet a nemzetközi megállapodások ezen új struktúrájával, amely nem teszi lehetővé a Parlament számára, hogy gyakorolja az EUMSZ 218. cikke (6) bekezdésének a) pontja szerinti hatásköreit; úgy véli, hogy ez gátolja a Parlament előjogainak érvényesítését, figyelmen kívül hagyja a szükséges intézményi egyensúlyt, ezért módosításra szorul;
18.	e tekintetben emlékeztet arra, hogy az EUMSZ 218. cikkének (10) bekezdése előírja, hogy a Parlamentet az e cikkben említett nemzetközi megállapodások megtárgyalására és megkötésére irányuló eljárások minden szakaszában haladéktalanul és teljeskörűen tájékoztatni kell, és hogy az Európai Unió Bíróságának (EUB) ítélkezési gyakorlata szerint ez a szabály az Unió alapját képező demokratikus elvek kifejeződése; hangsúlyozza különösen, hogy az EUB ezt megelőzően kimondta, hogy a Parlament jogalkotási eljárásban való részvétele azon alapvető demokratikus elvet tükrözi uniós szinten, amely szerint a nép a képviselői testületen keresztül vesz részt a hatalomgyakorlásban[footnoteRef:10]; [10:  	A Bíróság 1980. október 29-i ítélete, Roquette Frères kontra Tanács, C-138/79, ECLI:EU:C:1980:249, 33. pont, és a Bíróság 2014. június 24-i ítélete, Parlament kontra Tanács, C-658/11, ECLI:EU:C:2014:2025, 81. pont.] 

19.	ezzel összefüggésben emlékeztet arra, hogy a szóban forgó megállapodások precedens nélküliek, mivel lehetővé teszik a harmadik országok egy új típusának részvételét, és első alkalommal történik meg, hogy ez az összes uniós programra kiterjedő általános megállapodáson keresztül valósul meg; hangsúlyozza, hogy a múltban ez a részvétel az egyes uniós programokra vonatkozó egyedi megállapodások révén valósult volna meg, és egy adott többéves pénzügyi keretre korlátozódott volna; hangsúlyozza, hogy e megállapodások újszerűsége miatt a Parlament nem rendelkezik olyan releváns adatokkal vagy információkkal, amelyek felhasználhatók az uniós programok jelenlegi generációjára vagy az uniós programok jövőbeli generációira gyakorolt potenciális hatásuk érdemi értékeléséhez;
20.	ennek fényében úgy véli, hogy a Parlamentnek képesnek kell lennie arra, hogy érdemben biztosítsa az emberek részvételét a döntéshozatali folyamatban, tekintettel e nemzetközi megállapodások szerkezetére, ahol a harmadik ország adott programhoz való társulására vonatkozó döntést – beleértve a társulás hatókörét is – csak a jövőben hozzák meg, gyakran jóval azután, hogy a Parlament egyetértését adta az adott harmadik országgal kötött eredeti megállapodás megkötéséhez;
21.	emlékeztet arra, hogy a Bizottság megközelítésével kapcsolatos álláspontja nem tekinthető sem az Új-Zéland részvétele elleni tiltakozásnak, sem az ország és az EU között mindig is fennálló, jól megalapozott és szoros együttműködés elleni tiltakozásnak;
Más, hasonlóan gondolkodó országok részvétele az uniós programokban
22.	sajnálatosnak tartja, hogy a Feröer szigetek részvételéről és Kanada, a Koreai Köztársaság és Japán javasolt társulásáról szóló megállapodástervezet az Új-Zélanddal kötendő megállapodás tervezetével megegyező struktúrát követ; kéri, hogy a Bizottság tartózkodjon attól, hogy megakadályozza a Parlament egyetértési jogának gyakorlását az uniós programokhoz való bármely társulás esetében, és hogy új partnerekkel csak akkor kerüljön sor társulási megállapodás megkötésére, ha a Parlament érdemben gyakorolhatta egyetértéshez való jogát;
23.	aggodalmát fejezi ki amiatt, hogy az a nemrégiben létrejött megállapodás, amely szerint az Egyesült Királyságnak a Horizont Európa programhoz való hozzájárulását automatikusan mérsékelni kell, ha az Egyesült Királyság e programban való részvétele a „vártnál alacsonyabb”, olyan helyzeteket eredményezett, amelyek nincsenek összhangban az EU és az Egyesült Királyság közötti kereskedelmi és együttműködési megállapodás rendelkezéseivel, amelyhez a Parlament egyetértését adta;
A következő lépések
24.	emlékeztet arra, hogy az Európai Parlament és az Európai Bizottság közötti kapcsolatokról szóló keretmegállapodással összhangban a Parlamentet a nemzetközi megállapodások tárgyalásának és megkötésének minden szakaszában haladéktalanul és teljeskörűen tájékoztatni kell;
25.	felhívja a Bizottságot, hogy nyújtson be a Parlamentnek rendszeres, részletes jelentéseket a megállapodások végrehajtásáról, például az elért mérföldkövekről, a felmerülő kihívásokról, a harmadik országbeli szervezetek által benyújtott pályázatok sikerességi arányáról, a harmadik országok éves hozzájárulásairól, a költségvetés végrehajtásáról és az ellenőrzések eredményeiről;
26.	sürgeti a Bizottságot, hogy kezdjen tárgyalásokat egy olyan intézményközi megállapodásról, amely meghatározná a harmadik országok uniós programokban való részvételéről szóló megállapodások végrehajtásának Parlament általi demokratikus ellenőrzésére vonatkozó általános elveket;
27.	reményét fejezi ki, hogy a Bizottság tisztázni fogja a helyzetet, és megfelelő és kielégítő választ ad a Parlament szóbeli választ igénylő kérdésére az egyetértés megadása érdekében; kész teljes mértékben együttműködni a Bizottsággal és a Tanáccsal ezen eredmény elérése érdekében;
°
°	°
28.	utasítja elnökét, hogy továbbítsa ezt az állásfoglalást a Tanácsnak és a Bizottságnak.

